AIŠKINAMASIS MEMORANDUMAS

1.PASIŪLYMO APLINKYBĖS

2018 m. gegužės 2 d. Komisija priėmė kitos 2021–2027 m. daugiametės finansinės programos paketą. Komisija pasiūlė naują šiuolaikišką ilgalaikį biudžetą, glaudžiai susietą su 27 valstybių narių Sąjungos politiniais prioritetais. Siūlomame biudžete siekiama veiksmingai įgyvendinti Sąjungos prioritetus derinant naujas priemones su šiuolaikiškomis programomis. Šiuo pagrindu Komisija siūlo naują programą „Muitinė“, įtrauktą į biudžeto išlaidų kategoriją „Bendroji rinka, inovacijos ir skaitmeninė ekonomika“. Pagal šią programą bus remiamas muitinių darbas ir bendradarbiavimas, kaip nurodyta prie daugiametės finansinės programos pasiūlymo pridedamame komunikate.

Šiame pasiūlyme nustatyta taikymo diena – 2021 m. sausio 1 d. Pasiūlymas teikiamas 27 valstybių narių Sąjungai, atsižvelgiant į 2017 m. kovo 29 d. Europos Vadovų Tarybos gautą Jungtinės Karalystės pranešimą dėl jos ketinimo išstoti iš Europos Sąjungos ir Euratomo remiantis Europos Sąjungos sutarties 50 straipsniu.

•Pasiūlymo pagrindimas ir tikslai

50 metų muitų sąjunga – svarbus sėkmingos integracijos ES pavyzdys. Tai viena iš nedaugelio išimtinės ES kompetencijos sričių, be kurios nebūtų buvę įmanoma panaikinti vidaus sienų. ES – didžiausias prekybos blokas pasaulyje, kurio bendra visos pasaulio prekybos dalis yra 15 %. Per pastaruosius penkerius metus nuolat augo bendras muitinės deklaracijų skaičius – 2016 m. jis siekė 313 mln., arba 10 deklaracijų per sekundę. 98 % muitinės deklaracijų pateikiama elektroniniu būdu.

Muitinės padeda saugoti ne tik Sąjungos ir valstybių narių finansinius interesus – kontroliuodamos per ES išorės sienas vežamas prekes jos saugo visuomenę nuo terorizmo, grėsmių sveikatai bei aplinkai ir kitų pavojų. Muitinės taiko daugiau kaip 60 ne muitų srities teisės aktų, susijusių, be kita ko, su dvejopo naudojimo prekėmis, šaunamaisiais ginklais, narkotinių ir psichotropinių medžiagų pirmtakais (prekursoriais), grynųjų pinigų judėjimu, intelektinės nuosavybės teisėmis, visuomenės sveikata, produktų sauga ir vartotojų apsauga, laukinių gyvūnų ir aplinkos apsauga. Be to, itin svarus yra muitinės vaidmuo užtikrinant tiekimo grandinės vientisumą ir užkertant kelią teroristinėms organizacijoms laisvai perkelti lėšas. Pradėjus taikyti būsimą muitų rizikai valdyti skirtą importo kontrolės sistemą Nr. 2 (IKS2) bus tvirtai užtikrintas Sąjungos, jos piliečių ir įmonių saugumas. Be to, dėl naujų uždavinių – greitai kintančių technologijų (skaitmeninimo, tarpusavio ryšio, daiktų interneto, blokų grandinės) ir verslo modelių (e. prekybos, tiekimo grandinės optimizavimo), sumažėjusių viešųjų finansinių išteklių, didėjančio pasaulinės prekybos masto, nuolatinio tarpvalstybinio nusikalstamumo ir pavojaus saugumui – nuolat didėja būtinybė gerinti muitų sąjungos veiklą ir didinti užduočių, kurias turi atlikti muitinės, apimtį.

Nuo 2016 m. taikoma nauja teisinė muitų sistema – Sąjungos muitinės kodeksas. Pagrindiniai Sąjungos muitinės kodekso tikslai – nebenaudoti popierinių procedūrinių dokumentų ir skaitmeninti prekybos ir muitinės sąveiką, taip pat sustiprinti rizikos valdymą siekiant iš anksto gauti informaciją apie krovinius. Sąjungos muitinės kodeksu buvo paskatintas didžiulis skaitmeninimo projektas – iki 2020 m. pradės veikti dauguma iš 17 skirtingų elektroninių sistemų. Kai kurios sistemos bus diegiamos palaipsniui iki 2025 m. Šios elektroninės sistemos apima visas muitinės procedūras, todėl jos bus muitų sąjungos veikimo pagrindas. Visapusiškai įgyvendinus Sąjungos muitinės kodeksą bus padidintas Europos įmonių konkurencingumas ir atstatyta svarbi pusiausvyra tarp muitinio tikrinimo ir geresnių teisėto prekių vežimo per Sąjungos teritoriją, į ją arba iš jos sąlygų.

Netrukus Jungtinei Karalystei išstojus iš ES, reikės atskirti Jungtinę Karalystę nuo visų valstybes nares apimančių muitinės elektroninių sistemų, finansuojamų programos „Muitinė 2020“ lėšomis. Tačiau šio atskyrimo pasekmių ir išlaidų negalima tiksliai įvertinti, todėl į šį dokumentą jos neįtraukiamos – šiuo tebevykstančių ES ir Jungtinės Karalystės derybų etapu iš esmės jos dar nežinomos.

Visų šių aspektų įgyvendinimas įmanomas tik jei valstybių narių muitinės intensyviai ir operatyviai bendradarbiaus tarpusavyje, su kitomis valdžios institucijomis ir prekybos bei kitomis trečiosiomis šalimis. Siūloma programa, pakeisiančia programą „Muitinė 2020“, bus remiamas bendradarbiavimas muitinės klausimais.

Mutinių bendradarbiavimas ir gebėjimų stiprinimas bus jungiami į dvi grupes: vieną grupę, apimančią žmogiškuosius išteklių tinklus bei kompetencijos stiprinimo veiksmus, ir kitą grupę – informacinių technologijų (IT) pajėgumų didinimą. Pirmosios grupės priemonėmis bus racionalizuotas valstybių narių ir kitų programoje dalyvaujančių šalių keitimasis gerosios patirties pavyzdžiais, konkretų dėmesį skiriant projektais pagrįstam, struktūriškam bendradarbiavimui – glaudžiam integruotam dalyvaujančių šalių bendradarbiavimui – taip bus padėtas pamatas tolesnei muitų sąjungos raidai. Antrosios grupės priemonėmis suteikiama galimybė programos lėšomis finansuoti visą tinkamą IT infrastruktūrą ir sistemas, kurias taikydamos Sąjungos muitinės taps visavertėmis elektroninio administravimo institucijomis.

•Suderinamumas su galiojančiomis politikos nuostatomis

Šis pasiūlymas dera su Sąjungos muitinės kodeksu ir kitais teisės aktais, kuriuos muitinė turi taikyti.

Šis pasiūlymas taip pat dera su dabartine programa „Muitinė 2020“, kurios tikslas yra remti muitų sąjungos veikimą ir modernizavimą, kad bendradarbiaujant dalyvaujančioms šalims, muitinei ir jų pareigūnams būtų stiprinama vidaus rinka. Panašiai šiuo pasiūlymu bus sukurta veiklos, organizacinė, metodinė ir biudžeto sistema siekiant įgyvendinti ES muitų politikos tikslus ir vykdyti veiklą.

Šiuo pasiūlymu pratęsiama dabartinė programa. Tačiau pagal šią programą bendradarbiavimas bus intensyvesnis, bus naudojama daugiau elektroninių sistemų ir daugiau galimybių diegti tam tikro lygio inovacijas.

•Suderinamumas su kitomis Sąjungos politikos sritimis

Pasiūlymas dera su kitomis Sąjungos politikos kryptimis, visų pirma su kitomis pasiūlytomis ES veiksmų programomis ir lėšomis, kuriomis siekiama panašių tikslų susijusiose kompetencijos srityse.

Programa yra glaudžiai susijusi su nauja Muitinio tikrinimo įrangos priemone (vienu iš dviejų naujojo Integruoto sienų valdymo fondo elementu), kuria bus remiamas tinkamos finansuoti įrangos pirkimas, techninė priežiūra ir modernizavimas. O programa „Muitinė“ bus naudojama remti visiems susijusiems veiksmams, pavyzdžiui, bendradarbiavimo veiksmams siekiant įvertinti įrangos poreikį arba su įrangos įsigijimu susijusius mokymus ir kt.

Be to, programa „Muitinė“ siekiama remti muitinę, inter alia, saugant ES finansinius interesus, todėl ji turi sąsajų su veikla, kurią vykdo Europos kovos su sukčiavimu tarnyba – saugoti Sąjungos finansinius interesus pagal SESV 325 straipsnį – ir su ES kovos su sukčiavimu programa. Su pastarąja programa bus sutampančių sričių, nes ja siekiama konkretaus Sąjungos finansinių interesų saugojimo tikslo, o programa „Muitinė“, kuria remiamas tinkamas muitų sąjungos veikimas, taip pat prisidedama prie finansinių interesų apsaugos. Taigi kiekvienos programos dėmesio centras skirtingas, tačiau jos gali papildyti viena kitą. Be to, kai kurios veiklos sritys gali sutapti su Europos prokuratūros ir Teisingumo, teisių ir vertybių fondo Teisingumo programos veikla, susijusia su ES muitų teisės taikymo mokymais.